তথ্যবিবরণী নম্বর : ১২২৮

**ইসলাম ও মুসলমানদের খেদমতে আওয়ামী লীগ সরকারের অবদান অত্যন্ত প্রশংসনীয়**

 **---ধর্ম প্রতিমন্ত্রী**

পিরোজপুর, ২৮ ফাল্গুন (১৩ মার্চ) :

 ধর্ম প্রতিমন্ত্রী মোঃ ফরিদুল হক খান বলেছেন, ইসলাম ও মুসলমানদের খেদমতে প্রধানমন্ত্রী শেখ হাসিনার অবদান অত্যন্ত প্রশংসনীয়। ইসলামের খেদমতে  প্রধানমন্ত্রী  শেখ হাসিনা  ইতোমধ্যে  অসামান্য অবদান রেখেছেন। তিনি বলেন, পৃথিবীর ইতিহাসে সরকারি পৃষ্ঠপোষকতায় একসাথে  ৫৬০টি মডেল মসজিদ ও ইসলামিক সাংস্কৃতিক কেন্দ্র  প্রতিষ্ঠার ইতিহাস বিরল। প্রধানমন্ত্রী শেখ হাসিনা  প্রায় ৯ হাজার কোটি টাকা ব্যয়ে বাংলাদেশের প্রতিটি জেলা ও উপজেলায় একটি করে মোট ৫৬০টি মডেল মসজিদ ও ইসলামিক সাংস্কৃতিক কেন্দ্র স্থাপন  স্থাপন করছেন। মুজিব বর্ষে ১০০টি মসজিদ উদ্বোধন করা হবে।

 আজ পিরোজপুরের নেছারাবাদ ছারছিনা মাদ্রাসা মাঠে মাদ্রাসার বার্ষিক ওয়াজ মাহফিলের দ্বিতীয় দিনে প্রধান অতিথির বক্তব্যে প্রতিমন্ত্রী এসব কথা বলেন।

 প্রতিমন্ত্রী বলেন, প্রধানমন্ত্রী শেখ হাসিনা আল কোরআন ডিজিটাইজেশন (আল কোরআন : ডিজিটাল), ইসলামি আরবি বিশ্ববিদ্যালয় প্রতিষ্ঠা, জাতীয় মসজিদ বায়তুল মুকাররমের সৌন্দর্য বৃদ্ধি ও সম্প্রসারণ, ইসলামিক ফাউন্ডেশন লাইব্রেরি ভবন নির্মাণ সম্পন্ন করেছেন।

 প্রতিমন্ত্রী আরো বলেন, সরকার হজ ব্যবস্থাপনায় ডিজিটাল সুবিধা চালু করেছে। হজে গমনেচ্ছু ব্যক্তিগণ অনলাইনে হজের প্রাক-নিবন্ধন ও নিবন্ধন সম্পন্ন করতে পারছেন। Makkah Route Initiative Framework-এর আওতায় সৌদি আরবের ইমিগ্রেশন বাংলাদেশেই সম্পন্ন হচ্ছে। সরকার জেদ্দা হজ টার্মিনালে ‘বাংলাদেশ প্লাজা’ স্থাপন করেছে। ঢাকা আশকোনা হজ ক্যাম্পের সুযোগ-সুবিধা বৃদ্ধি করেছে।

 ফরিদুল হক খান বলেন, মসজিদভিত্তিক শিশু ও গণশিক্ষা কার্যক্রমের মাধ্যমে আলেম-ওলামাদের কর্মসংস্থান, মসজিদভিত্তিক শিশু ও গণশিক্ষা এবং কোরআন শিক্ষা কার্যক্রমে মহিলাদের কর্মসংস্থানের সুযোগ তৈরি হয়েছে। তিনি আরো বলেন, জাতীয় শিক্ষানীতিতে মসজিদভিত্তিক শিশু ও গণশিক্ষা কার্যক্রমকে প্রাক-প্রাথমিক শিক্ষার অংশ হিসেবে অন্তর্ভুক্তি, কওমী শিক্ষার্থীদের দাওরায়ে হাদিস সনদকে মাস্টার্স সমমান প্রদান, ১০০০টি বেসরকারি মাদ্রাসায় একাডেমিক ভবন নির্মাণ, ৮০টি মাদ্রাসায় অনার্স কোর্স চালুকরণ,
ইমাম-মুয়াজ্জিন কল্যাণ ট্রাস্ট প্রতিষ্ঠা করে ইসলাম ও মুসলমানদের প্রতি তাঁর আন্তরিকতাপূর্ণ দায়িত্ব পালন করেছেন।

 প্রতিমন্ত্রী বলেন, জাতির পিতা বঙ্গবন্ধু শেখ মুজিবুর রহমান মাত্র সাড়ে তিন বছরের শাসন আমলে ইসলামের প্রচার ও প্রসারে অসামান্য অবদান রেখে গেছেন। তিনি ইসলামিক ফাউন্ডেশন প্রতিষ্ঠা, জাতীয় পর্যায়ে ঈদ-ই-মিলাদুন্নবী (সা) পালন, বাংলাদেশ মাদ্রাসা শিক্ষা বোর্ড পুনর্গঠন (পূর্বে স্বায়ত্তশাসিত মাদ্রাসা বোর্ড ছিল না), বিশ্ব ইজতেমার জন্য টঙ্গীতে জায়গা বরাদ্দ, কাকরাইলের মারকাজ মসজিদ সম্প্রসারণের জন্য জমি বরাদ্দ, হজ পালনের জন্য  সরকারি অনুদানের ব্যবস্থা, ঈদে মিলাদুন্নবী (সা ), শব-ই-

চলমান পাতা-২

পাতা-২

কদর ও শব-ই-বরাত উপলক্ষে ছুটি ঘোষণা এবং উল্লিখিত দিনগুলোতে সিনেমা হলে সিনেমা প্রদর্শন বন্ধ রাখার নির্দেশনা প্রদান করেছিলেন।

 প্রতিমন্ত্রী বলেন, বঙ্গবন্ধু মদ, জুয়া, হাউজি ও অসামাজিক কার্যকলাপ নিষিদ্ধকরণ ও শাস্তির বিধান করেছিলেন। তিনি রেসকোর্স ময়দানে ঘোড় দৌড় প্রতিযোগিতা বন্ধ করেন, রাশিয়াতে প্রথম তাবলীগ জামাত প্রেরণের ব্যবস্থা, আরব ইজরাইল যুদ্ধে আরব বিশ্বের পক্ষে সমর্থন ও সাহায্য প্রেরণ, ওআইসি সম্মেলনে যোগদানের মাধ্যমে মুসলিম বিশ্বের সাথে কূটনৈতিক সম্পর্ক স্থাপন, সমুদ্রপথে হজযাত্রীদের জন্য জাহাজ ক্রয়, বেতার ও টিভিতে পবিত্র কোরআন তেলাওয়াত প্রচারের ব্যবস্থা গ্রহণ করেছিলেন।

 ফরিদুল হক খান বলেন, প্রধানমন্ত্রী অন্যান্য বিষয়ের ন্যায় ইসলাম ও মুসলমানদের স্বার্থসংশ্লিষ্ট বিষয়ে বঙ্গবন্ধুর পথ অনুসরণ করে জাতির পিতার অসমাপ্ত স্বপ্ন বাস্তবায়নে নিরলসভাবে কাজ করে যাচ্ছেন।

 ছারছীনা দরবার শরীফের পীর শাহ মোঃ মুহিব্বুল্লাহ এর সভাপতিত্বে অনুষ্ঠিত মাহফিলে আরো বক্তব্য রাখেন ধর্ম সচিব মোঃ নুরুল ইসলাম, ইসলামিক ফাউন্ডেশন এর বোর্ড অভ্ গভর্নরস এর গভর্নর ড. মাওলানা মোঃ কাফিলুদ্দিন সরকার।

 বিশাল এ মাহফিলে দেশের বিভিন্ন প্রান্ত হতে লাখ লাখ মুসল্লি ও ভক্তগণ অংশগ্রহণ করেন।

#

আনোয়ার/সাহেলা/মোশারফ/আব্বাস/২০২১/২২৪৭ ঘণ্টা

তথ্যবিবরণী নম্বর : ১২২৭

**ইতিহাস বিকৃতিকারীরা এক ধরনের দুস্কৃতিকারী**

 **---তথ্যমন্ত্রী**

**ঢাকা, ২৮ ফাল্গুন (১৩ মার্চ):**

 আজ বন্দরনগরী চট্টগ্রামে পতেঙ্গা সী-বীচে চট্টগ্রাম উন্নয়ন কর্তৃপক্ষ (সিডিএ) আয়োজিত সিটি আউটার রিং রোডে সাইকেল লেনের উদ্বোধনকালে তথ্যমন্ত্রী বলেছেন, যারা ইতিহাস বিকৃতি ঘটায়, তারা ইতিহাসের পাতায় এক ধরনের দুস্কৃতকারী।

 'স্বাধীনতার এই সুবর্ণ জয়ন্তীতে বিএনপিসহ যে সকল রাজনৈতিক দল এই ধরনের ভুল করেছে, আশা করি তারা সেই ভুল থেকে বের হয়ে আসবেন, তাহলে দেশের মানুষ তাদেরকে সাধুবাদ জানাবে' বলেন তিনি।

 বিএনপির উদ্দেশ্যে তথ্যমন্ত্রী বলেন, 'আমরা আশা করেছিলাম, তারা স্বাধীনতার সুবর্ণ জয়ন্তী ও বঙ্গবন্ধুর জন্মশতবার্ষিকীর বছরে সত্যটাকে মেনে নেবেন, ইতিহাস মেনে নেবেন। কিন্তু তারা জন্মলগ্ন থেকে কয়েক দশক ধরে যে ইতিহাসবিকৃতি করে আসছেন, ৭ই মার্চ পালন করতে গিয়েও সেটি থেকে বেরিয়ে আসতে পারেন নাই।'

 এসময় 'পাকিস্তানিদের বুদ্ধির সাথে বিএনপির বুদ্ধির খুব মিল রয়েছে' উল্লেখ করে তথ্যমন্ত্রী বলেন, 'দেখলাম ৭ই মার্চ পালন করতে গিয়ে বিএনপি যে বক্তব্য দিল তাতে বোঝা যায়, ৭ই মার্চের ভাষণ পাকিস্তানিরা যেমন বুঝতে পারে নাই, তেমনি বিএনপিও বুঝতে পারে নাই।'

 সিডিএ’র প্রধান প্রকৌশলী কাজী হাসান বিন শামস’র সভাপতিত্বে অনুষ্ঠানে বিশেষ অতিথি ছিলেন চট্টগ্রাম উন্নয়ন কর্তৃপক্ষের চেয়ারম্যান এম জহিরুল আলম দোভাষ, বোর্ড সদস্য মোঃ জসিম উদ্দিন, কে বি এম শাহজাহান, জসিম উদ্দিন শাহ, এম আর আজিম, রোমানা নাছরিন, বোর্ড সচিব আনোয়ার পাশা প্রমুখ।

 তথ্যমন্ত্রী এসময় পরিবেশবান্ধবতার জন্য চট্টগ্রাম শহরে আরো রাস্তায় এই সাইকেল লেন করার জন্য সিডিএকে অনুরোধ জানান। সাইকেল লেন উদ্বোধনকালে মন্ত্রী নিজেও সাইকেল চালান।

 তিনি বলেন, প্রথম থেকেই সিডিএ’র কাছে নিবেদন ছিল এখানে একটা সাইকেল লেন রাখার। আমি বিদেশে পড়ালেখাকালে সাইকেল চালিয়ে ভার্সিটিতে আসা-যাওয়া করতাম। আমাদের শহরগুলোতেও এ ধরনের সাইকেল লেন করতে পারলে ভালো হতো।

#

আকরাম/সাহেলা/রেজুয়ান/মোশারফ/আব্বাস/২০২১/২১০৬ ঘণ্টা

তথ্যবিবরণী নম্বর : ১২২৬

**জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন**

**জাতীয় বাস্তবায়ন কমিটির মিডিয়া, সমন্বয় ও সম্প্রচার কমিটি গঠন**

ঢাকা, ২৮ ফাল্গুন (১৩ মার্চ) :

 জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী ও স্বাধীনতার সুবর্ণজয়ন্তী উদ্‌যাপন উপলক্ষে জাতীয় বাস্তবায়ন কমিটি কর্তৃক জাতীয় প্যারেড স্কয়ারে আগামী ১৭ থেকে ২৬ মার্চ ২০২১ পর্যন্ত দশ দিনব্যাপী বিশেষ অনুষ্ঠানমালার আয়োজন করা হচ্ছে। অনুষ্ঠানমালা মিডিয়ায় প্রচার সম্পর্কিত যাবতীয় কার্যক্রম সম্পাদনে সহায়তা ও সমন্বয়ের লক্ষ্যে প্রধান সমন্বয়ক **ড. কামাল আবদুল নাসের চৌধুরী**র মৌখিক নির্দেশক্রমে ‘মিডিয়া, সমন্বয় ও সম্প্রচার কমিটি’ গঠন করা হয়েছে।

 মিডিয়া, সমন্বয় ও সম্প্রচার কমিটির আহ্বায়ক ও সদস্যগণ হলেন তথ্য অধিদফতরের প্রধান তথ্য অফিসার সুরথ কুমার সরকার আহ্বায়ক এবং বাংলাদেশ টেলিভিশনের মহাপরিচালক সোহরাব হোসেন; বাংলাদেশ বেতারের প্রধান প্রকৌশলী; তথ্য মন্ত্রণালয়ের উপযুক্ত প্রতিনিধি; অ্যাসোসিয়েশন অভ্‌ টেলিভিশন চ্যানেল ওনার্স (অ্যাটকো) এর উপযুক্ত প্রতিনিধি; সিনিয়র সাংবাদিক ও সদস্য জাতীয় বাস্তবায়ন কমিটির সদস্য সুভাষ সিংহ রায়; জাতীয় বাস্তবায়ন কমিটির সদস্য প্রধানমন্ত্রীর বিশেষ সহকারী ব্যারিস্টার শাহ আলী ফরহাদ; জাতীয় বাস্তবায়ন কমিটির মিডিয়া সেন্টারের প্রধান মিডিয়া কর্মকর্তা ও উপপ্রধান তথ্য অফিসার; পররাষ্ট্র মন্ত্রণালয়ের ডেপুটি চিফ অভ্‌ প্রটোকল; বাংলাদেশ টেলিভিশনের কন্ট্রোলার/প্রোগ্রাম ম্যানেজার মাহফুজা আক্তার; জাতীয় বাস্তবায়ন কমিটির মিডিয়া কনসালটেন্ট আসিফ কবীর ও প্রধানমন্ত্রীর কার্যালয়ের সহকারী প্রেস সচিব এম এম ইমরুল কায়েস সদস্য হিসেবে দায়িত্ব পালন করবেন।

 কমিটি আগামী ১৭ থেকে ২৬ মার্চ ২০২১ পর্যন্ত জাতির পিতা বঙ্গবন্ধু শেখ মুজিবুর রহমানের জন্মশতবার্ষিকীর অনুষ্ঠান এবং স্বাধীনতার সুবর্ণজয়ন্তীর অনুষ্ঠানমালা টেলিভিশন চ্যানেল, সোশ্যাল মিডিয়া ও অনলাইন মিডিয়ায় সুষ্ঠুভাবে সম্প্রচারের যাবতীয় কার্যক্রম সমন্বয় ও সম্পাদনে সহায়তা করবে।

#

লিপি/নাইচ/সঞ্জীব/সেলিম/২০২১/২০৩০ ঘণ্টা

তথ্যবিবরণী নম্বর : ১২২৫

**সারা দেশে গত ২৪ ঘণ্টায় ৮৬ হাজার ১৩২ জনের ভ্যাকসিন গ্রহণ**

ঢাকা, ২৮ ফাল্গুন (১৩ মার্চ) :

 গত ২৪ ঘণ্টায় সারা দেশে মোট ৮৬ হাজার ১৩২ জন ভ্যাকসিন গ্রহণ করেছেন। এদের মধ্যে পুরুষ ৫১ হাজার ৪৩৫ জন এবং মহিলা ৩৪ হাজার ৬৯৭ জন।

 এ নিয়ে সারা দেশে গত ২৭ জানুয়ারি থেকে ১৩ মার্চ পর্যন্ত সর্বমোট ভ্যাকসিন গ্রহীতার সংখ্যা ৪৩ লাখ ৪ হাজার ২৫৯ জন। এদের মধ্যে পুরুষ ২৭ লাখ ৩৯ হাজার ৮৯৭ জন এবং মহিলা ১৫ লাখ ৬৪ হাজার ৩৬২ জন।

 উল্লেখ্য, এখন পর্যন্ত সরকার কর্তৃক তৈরিকৃত সুরক্ষা অ্যাপে মোট ৫৫ লাখ ৮৮ হাজার ৭০৫ জন ভ্যাকসিন গ্রহণের জন্য নিবন্ধন করেছেন।

#

মিজানুর/নাইচ/রেজুয়ান/আব্বাস/২০২১/২০১৩ ঘণ্টা

তথ্যবিবরণী নম্বর : ১২২৪

**চতুর্থ শিল্প বিপ্লবের চ্যালেঞ্জ মোকাবিলায় বিজ্ঞান চর্চার বিকল্প নেই**

 **---তথ্যমন্ত্রী**

**ঢাকা, ২৮ ফাল্গুন (১৩ মার্চ):**

 চতুর্থ শিল্প বিপ্লবের চ্যালেঞ্জ মোকাবিলায় বিজ্ঞান চর্চার বিকল্প নেই বলেছেন, বাংলাদেশ আওয়ামী লীগের যুগ্ম সাধারণ সম্পাদক ও তথ্যমন্ত্রী ড. হাছান মাহ্‌মুদ।

 আজ চট্টগ্রাম থেকে ফিরে ঢাকার ধানমন্ডিতে বাংলাদেশ বিজ্ঞান ও শিল্প গবেষণা পরিষদ (বিসিএসআইআর) মিলনায়তনে মুজিব জন্মশতবর্ষ উপলক্ষে সংস্থাটি আয়োজিত বিজ্ঞান ও প্রযুক্তি বিষয়ে তিন দিনব্যাপী আন্তর্জাতিক সম্মেলন (ইন্টারন্যাশনাল কনফারেন্স অন সায়েন্স এন্ড টেকনোলজি) এর সমাপনীতে প্রধান অতিথির বক্তৃতায় মন্ত্রী একথা বলেন। শিক্ষা উপমন্ত্রী মহিবুল হাসান চৌধুরী অনুষ্ঠানে বিশেষ অতিথির বক্তৃতা করেন।

 এসময় তথ্যমন্ত্রী বলেন, পেছনের তিনটি শিল্প বিপ্লবে দেশ পিছিয়ে পড়লেও চতুর্থ শিল্প বিপ্লবে বাংলাদেশ বিশ্বের সাথে তাল মিলিয়ে এগিয়ে চলেছে। বিজ্ঞানমনস্ক জাতির পিতার সুযোগ্য কন্যা প্রধানমন্ত্রী শেখ হাসিনা ডিজিটাল বাংলাদেশ গড়ার অভীষ্ট লক্ষ্য ঘোষণা দেন ২০০৮ সালে, আর ভারত এমনকি যুক্তরাজ্যের ঘোষণাও এর পরে এসেছে।

 বাংলাদেশ অর্থনৈতিকভাবে উন্নয়নশীল; কিন্তু আমরা জাতি হিসেবে মেধাবী উল্লেখ করে ড. হাছান বলেন, দেশের মেধাবী সন্তানেরা বিশ্বের বহুস্থানে স্থাপত্য-নির্মাণসহ বিভিন্ন ক্ষেত্রে তাদের মেধার স্বাক্ষর রেখে চলছেন।

 তথ্যমন্ত্রী বলেন, চতুর্থ শিল্প বিপ্লবের সাথে সমানতালে চলার চ্যালেঞ্জ মোকাবিলায় এই মেধাগঠন ও বিজ্ঞানচর্চার উত্তরোত্তর প্রসার একান্ত প্রয়োজন।

 শিক্ষা উপমন্ত্রী মহিবুল হাসান চৌধুরী বিশেষ অতিথির বক্তৃতায় বিজ্ঞানভিত্তিক শিক্ষাগ্রহণে সকলকে উৎসাহিত করেন এবং বলেন, দেশের বিজ্ঞানী ও প্রযুক্তিবিদদেরকে বৈশ্বিক পরিচিতি দিতে এ ধরনের আন্তর্জাতিক সম্মেলন গুরুত্বপূর্ণ ভূমিকা রাখে।

#

আকরাম/সাহেলা/রেজুয়ান/মোশারফ/আব্বাস/২০২১/২১২১ ঘণ্টা

তথ্যবিবরণী নম্বর : ১২২৩

**বঙ্গবন্ধু শেখ মুজিব সাফারি পার্ক, কক্সবাজারকে বিশ্বমানের সাফারি পার্কে পরিণত করা হবে**

 **-- পরিবেশ ও বনমন্ত্রী**

কক্সবাজার, ২৮ ফাল্গুন (১৩ মার্চ) :

 পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, কক্সবাজারের ডুলাহাজারায় অবস্থিত জাতির পিতার নামে প্রতিষ্ঠিত বঙ্গবন্ধু শেখ মুজিব সাফারি পার্ককে বিশ্বের অন্যতম শ্রেষ্ঠ সাফারি পার্কে পরিণত করা হবে। আন্তর্জাতিক মানের সাফারি পার্কে পরিণত করতে প্রয়োজনীয় ব্যবস্থা গ্রহণের জন্য তিনি সংশ্লিষ্টদের নির্দেশ প্রদান করেন।

 আজ কক্সবাজারের ডুলাহাজারায় অবস্থিত বঙ্গবন্ধু শেখ মুজিব সাফারি পার্ক পরিদর্শনকালে পরিবেশ ও বন মন্ত্রী এসব কথা বলেন।

 বনমন্ত্রী বঙ্গবন্ধু শেখ মুজিব সাফারি পার্কের অধিকতর উন্নয়ন প্রকল্প (২য় পর্যায়)সহ সার্বিক বিষয়ে সংশ্লিষ্ট সবাইকে বিভিন্ন দিকনির্দেশনামূলক পরামর্শ প্রদান করেন। তিনি বলেন, সাফারি পার্কের সকল প্রাণীর খাদ্য সরবরাহ, আবাসস্থলের সুব্যবস্থাসহ সার্বিক নিরাপত্তা নিশ্চিত করতে হবে। এছাড়াও সাফারি পার্কে আগত পর্যটকদের নিরাপত্তা নিশ্চিতেও যথাযথ ব্যবস্থা গ্রহণ করতে হবে।

 পর্যটকদের সাফারি পার্ক দর্শনের সুবিধার জন্য মিনিবাস সরবরাহের আশ্বাস দেন মন্ত্রী। এর পূর্বে মন্ত্রী মেধাকচ্ছপিয়া জাতীয় উদ্যান পরিদর্শন করেন এবং সেখানকার বনরক্ষীদের সাথে মতবিনিময় করেন।

 পরিদর্শনকালে বনমন্ত্রীর সাথে সংসদ সদস্য জাফর আলম, পরিবেশ, বন ও জলবায়ু পরিবর্তন মন্ত্রণালয়ের সচিব জিয়াউল হাসান, বন অধিদপ্তরের প্রধান বন সংরক্ষক মোঃ আমীর হোসাইন চৌধুরী, চট্টগ্রাম অঞ্চলের বন সংরক্ষক মোহাম্মদ আব্দুল আউয়াল সরকার প্রমুখ উপস্থিত ছিলেন।

#

দীপংকর/নাইচ/রেজুয়ান/সঞ্জীব/সেলিম/২০২১/১৮৪০ ঘণ্টা

তথ্যবিবরণী নম্বর : ১২২২

**করোনা টিকা নেয়া প্রসঙ্গে মুক্তিযুদ্ধ বিষয়ক মন্ত্রীর বক্তব্য**

ঢাকা, ২৮ ফাল্গুন (১৩ মার্চ) :

 মুক্তিযুদ্ধ বিষয়ক মন্ত্রীর করোনা টিকা নেয়ার বিষয়ে সামাজিক যোগাযোগ মাধ্যমে প্রচারিত একটি ভিডিও এ মন্ত্রণালয়ের মন্ত্রী আ ক ম মোজাম্মেল হকের দৃষ্টিগোচর হয়েছে। যেখানে ভিডিও এডিট করে মন্ত্রী টিকা নেননি বলে অপপ্রচার চালানো হচ্ছে।

 প্রকৃত ঘটনা হচ্ছে, মুক্তিযুদ্ধ বিষয়ক মন্ত্রী গত ১৭ ফেব্রুয়ারি ২০২১ সচিবালয় ক্লিনিক ভবনে করোনা টিকা গ্রহণ করেন। সাংবাদিকরা সে সময় ছবি ও ভিডিও সংগ্রহ করেন । তবে টিকা দেয়ার কক্ষে স্থান সংকুলান না হওয়ায় উপস্থিত সাংবাদিকরা কেউ কেউ ছবি ও ভিডিও ফুটেজ নিতে পারেননি। পরে ক্যামেরাম্যানরা অনুরোধ করলে, মন্ত্রী টিকা নেয়ার পর তাদের ছবি ও ভিডিও নেয়ার সুযোগ দেন। মন্ত্রীদের টিকা নেয়ার ভিডিও লিঙ্ক  <https://www.youtube.com/watch?v=pDeQH-qMQZY>

 উদ্দেশ্যপ্রণোদিতভাবে ভিডিও এডিট করে মন্ত্রী টিকা নেননি বলে যে অপপ্রচার চালানো হচ্ছে তা স্বাধীনতাবিরোধী কুচক্রী মহলের মুক্তিযুদ্ধ মন্ত্রী তথা সরকারের বিরুদ্ধে মিথ্যা অপপ্রচারের অংশ বলে মন্ত্রী উল্লেখ করেছেন।

 ভিডিও সম্পাদনা করে এ ধরনের মিথ্যা অপপ্রচার যারা চালাচ্ছেন, তাদের বিরুদ্ধে আইনানুগ ব্যবস্থা গ্রহণ করা হবে বলে মন্ত্রী জানিয়েছেন।

#

মারুফ/নাইচ/রেজুয়ান/সঞ্জীব/সেলিম/২০২১/১৮৩০ ঘণ্টা

তথ্যবিবরণী নম্বর : ১২২১

**দক্ষ মানবসম্পদ গড়ার কারিগর হলো শিক্ষক সমাজ**

 **-- প্রাথমিক ও গণশিক্ষা প্রতিমন্ত্রী**

কক্সবাজার, ২৮ ফাল্গুন (১৩ মার্চ) :

 প্রাথমিক ও গণশিক্ষা প্রতিমন্ত্রী মোঃ জাকির হোসেন বলেছেন, শিক্ষা হলো দক্ষ মানবসম্পদ ও সমৃদ্ধ জাতি গঠনের চালিকাশক্তি। আর প্রাথমিক শিক্ষা হচ্ছে সকল শিক্ষার মূলভিত্তি। দক্ষ মানবসম্পদ গড়ার কারিগর হলো সুশিক্ষিত শিক্ষক সমাজ। বর্তমান সরকার উচ্চ শিক্ষায় শিক্ষিত দক্ষ ও প্রশিক্ষিত করে গড়ে তোলার লক্ষ্যে শিক্ষকদের জন্য দেশে-বিদেশে বিভিন্ন প্রশিক্ষণের ব্যবস্থা গ্রহণ করে যাচ্ছে। এ ছাড়া তাদের সামাজিক মর্যাদা বৃদ্ধির জন্য পদোন্নতিসহ উন্নত বেতন স্কেল দেয়া হয়েছে। তিনি আরো বলেন, বর্তমান সরকার ঘোষিত সমৃদ্ধ বাংলাদেশ গড়ার নেতৃত্ব দিবে আজকের শিশুরা। তাই তাদেরকে আলোকিত মানুষ হিসেবে গড়ে তোলার দায়িত্ব নিতে হবে শিক্ষকদের। শিক্ষার্থীদের প্রতি শিক্ষকদের ভূমিকা হবে নিজ সন্তানের মতো।

 প্রতিমন্ত্রী আজ কক্সবাজারে কক্সবাজার জেলার সরকারি প্রাথমিক বিদ্যালয়ে নবনিয়োগকৃত সহকারী শিক্ষকদের দুই দিনব্যাপী ওরিয়েন্টেশন প্রোগ্রামের উদ্বোধন উপলক্ষে আয়োজিত অনুষ্ঠানের প্রধান অতিথির বক্তৃতায় এসব কথা বলেন।

 কক্সবাজার জেলা প্রাথমিক শিক্ষা অফিস আয়োজিত ওরিয়েন্টেশন প্রোগ্রামের উদ্বোধন অনুষ্ঠানে অন্যান্যের মধ্যে বক্তৃতা করেন প্রাথমিক ও গণশিক্ষা মন্ত্রণালয়ের অতিরিক্ত সচিব রতন চন্দ্র পন্ডিত এবং চট্রগ্রাম বিভাগীয় প্রাথমিক শিক্ষা উপপরিচালক ড. মোঃ শফিকুল ইসলাম। সভাপতিত্ব করেন কক্সবাজার জেলা প্রশাসক মোঃ মামুনুর রশীদ।

 প্রতিমন্ত্রী বলেন, ইতোমধ্যে সবার জন্য শিক্ষা নিশ্চিতকরণের মাধ্যমে এমডিজি'র শর্ত পূরণ করা হয়েছে। এখন এসডিজি বাস্তবায়নের লক্ষ্যে মানসম্মত শিক্ষা নিশ্চিত করতে সরকার নিরলসভাবে কাজ করে যাচ্ছে। মানসম্মত শিক্ষা নিশ্চিত করার দায়িত্ব আমাদের শিক্ষক সমাজকে নিতে হবে। তিনি শিক্ষকদের উদ্দেশে বলেন, আপনরা একটি মহান পেশা গ্রহণ করেছেন। এ পেশাটাকে কোন চাকরির সাথে তুলনা করবেন না।

 প্রতিমন্ত্রী বলেন, স্বাধীন বাংলাদেশের স্থপতি জাতির পিতা বঙ্গবন্ধু শেখ মুজিবুর রহমান প্রাথমিক শিক্ষাকে যুগোপযোগী করার লক্ষ্যে কুদরত-ই-খুদা শিক্ষা কমিশনের সুপারিশ বাস্তবায়নে ১৯৭৩ সালে ৩৬ হাজার ১৬৫টি প্রাথমিক বিদ্যালয়কে জাতীয়করণ এবং ১ লাখ ৫৭ হাজার ৭২৪ জন শিক্ষককে সরকারিকরণের মাধ্যমে প্রাথমিক শিক্ষার অগ্রগতির সোপান রচনা করেন। তারই ধারাবাহিকতায় প্রাথমিক শিক্ষাকে আরও গতিশীল করার লক্ষ্যে ২০১৩ সালে প্রধানমন্ত্রী শেখ হাসিনা ২৬ হাজার ১৯৩টি রেজিস্টার্ড ও কমিউনিটি বেসরকারি প্রাথমিক বিদ্যালয়কে জাতীয়করণসহ প্রধান শিক্ষকের পদকে দ্বিতীয় শ্রেণির পদমর্যাদা প্রদান করেন এবং সহকারী শিক্ষকদের বেতনস্কেল একধাপ উন্নীতকরণসহ ১ লাখ ৫ হাজার ৬১৬ জন শিক্ষকের চাকরি সরকারিকরণ করেন। তিনি বলেন, প্রাথমিক শিক্ষার অগ্রগতির ক্ষেত্রে এটি আরেকটি যুগান্তকারী পদক্ষেপ।

#

রবীন্দ্রনাথ/নাইচ/রেজুয়ান/সঞ্জীব/সেলিম/২০২১/১৮২০ ঘণ্টা

তথ্যবিবরণী নম্বর : ১২২০

**রাজশাহী অঞ্চলের উপযোগিতা কাজে লাগাতে হবে**

 **-- স্থানীয় সরকার মন্ত্রী**

রাজশাহী, ২৮ ফাল্গুন (১৩ মার্চ) :

 স্থানীয় সরকার মন্ত্রী মোঃ তাজুল ইসলাম বলেছেন, রাজশাহী অঞ্চলের আর্থ-সামাজিক, উজ্জ্বল ইতিহাস, ঊর্বর ভূমি, ঐতিহাসিক দর্শনীয় স্থান এবং পারিপার্শ্বিক অবস্থাসহ এর উপযোগিতা কাজে লাগাতে পারলে এ শহর দেশের মধ্যে একটি উন্নত নগরীতে রূপান্তরিত হবে।

 মন্ত্রী আজ রাজশাহী সফরে এসে রাজশাহী সিটি কর্পোরেশনসহ অন্যান্য সরকারি প্রতিষ্ঠানের অধীনে বাস্তবায়িত এবং চলমান উন্নয়ন কাজ পরিদর্শন শেষে সাংবাদিকদের একথা জানান।

 মন্ত্রী বলেন, রাজশাহীর উপযোগিতা অনুযায়ী অনেক উন্নয়ন করা সম্ভব। জনবসতি, অবকাঠামো ও যোগাযোগ ব্যবস্থার উন্নয়ন ঘটিয়ে সুন্দর নগরী হিসেবে গড়ে তোলার উপযুক্ত জায়গা এটি। এ অঞ্চলে যে উন্নয়ন অব্যাহত রয়েছে তা বাস্তবায়িত হলে এ শহর দেশের মধ্যে একটি অনন্য নগরীতে রূপান্তরিত হবে।

 রাজশাহী সিটি কর্পোরেশনের মেয়র অত্যন্ত পরিকল্পিতভাবে উন্নয়ন করার চেষ্টা করে যাচ্ছেন উল্লেখ করে মোঃ তাজুল ইসলাম বলেন, রাজশাহীর উন্নয়নের জন্য মন্ত্রণালয় থেকে ইতোমধ্যে পর্যাপ্ত বরাদ্দ দেওয়া হেয়েছে এবং উন্নয়নের স্বার্থে প্রয়োজনে আরও বরাদ্দ দেয়া হবে। তিনি আরো বলেন, নগরীর ভবিষ্যতে অর্থনৈতিক এবং সামাজিক উন্নয়নের জন্য সিটি কর্পোরেশন থেকে কোন প্রকল্প নেয়া হলে সেগুলোকে বিবেচনায় নিয়ে যাচাই-বাছাই করে অনুমোদন দেয়া হবে। তবে যে কোনো প্রকল্প গ্রহণের সময় জনগণের বিষয়টি মাথায় রেখে করতে হবে।

 সাংবাদিকদের এক প্রশ্নের জবাবে মন্ত্রী বলেন, রাজশাহী নগরী এবং আশপাশের মানুষের নিকট সুপেয় পানি সরবরাহের জন্য একটি ওয়াটার ট্রিটমেন্ট প্লান্ট প্রকল্প নেয়া হয়েছে এবং ইতোমধ্যে কার্যক্রম শুরু হয়েছে। রাজশাহীর অবকাঠামোগত উন্নয়ন, যোগাযোগ ব্যবস্থাসহ সামগ্রিকভাবে মানুষের জীবন মানোন্নয়নে যা যা করা দরকার তার সবই করা হবে বলে জানান তিনি।

 আসন্ন ইউনিয়ন পরিষদে নির্বাচনে বিএনপির অংশগ্রহণের প্রসঙ্গে সাংবাদিকদের এক প্রশ্নের উত্তরে স্থানীয় সরকার মন্ত্রী বলেন, নির্বাচনে অংশগ্রহণ করার অধিকার প্রত্যেক নাগরিকের যেমনি রয়েছে তেমনি না করারও অধিকার রয়েছে। অপর এক প্রশ্নের জবাবে তিনি বলেন, দেশের সকল পৌরসভার অবকাঠামো উন্নয়নের জন্য একটি মাস্টার প্ল্যান প্রণয়ন করা হয়েছে এবং এর কাজ চলমান রয়েছে। এই মাস্টার প্ল্যানের মাধ্যমে যাতে করে দীর্ঘমেয়াদি চাহিদা পূরণ করে টেকসই উন্নয়ন করা যায় সে জন্য কাজ করা হচ্ছে।

 পরিদর্শনকালে সিটি কর্পোরেশনের মেয়র এ এইচ এম খায়রুজ্জামান লিটন, সরকার বিভাগের সচিব হেলালুদ্দীন আহমদ, এলজিইডি ও জনস্বাস্থ্য প্রকৌশল অধিদপ্তরের প্রধান প্রকৌশলী, বিভাগীয় কমিশনার এবং জেলা প্রশাসকসহ বিভিন্ন প্রতিষ্ঠানের কর্মকর্তাবৃন্দ ও স্থানীয় নেতৃবৃন্দ উপস্থিত ছিলেন।

 এর আগে, সার্কিট হাউসে আয়োজিত স্থানীয় সরকার বিভাগের আওতায় রাজশাহী বিভাগে চলমান উন্নয়ন কার্যক্রম নিয়ে সংশ্লিষ্ট দপ্তর/সংস্থার সাথে মতবিনিময় সভা অনুষ্ঠিত হয়।

 পরে, জাতীয় চার নেতার অন্যতম শহীদ এ এইচ এম কামারুজ্জামানের কবর জিয়ারত করে তাঁর আত্মার মাগফেরাত কামনা করে দোয়া করেন। এছাড়া শাহ মখদুম (র.) এর কবর জিয়ারত করেন মন্ত্রী।

#

হায়দার/নাইচ/সঞ্জীব/রেজাউল/২০২১/১৮৫০ ঘণ্টা

তথ্যবিবরণী নম্বর : ১২১৯

**বঙ্গবন্ধুর মাজার জিয়ারত করলেন নৌপরিবহন প্রতিমন্ত্রী**

টুঙ্গিপাড়া (গোপালগঞ্জ), ২৮ ফাল্গুন (১৩ মার্চ) :

 নৌপরিবহন প্রতিমন্ত্রী খালিদ মাহ্‌মুদ চৌধুরী আজ টুঙ্গিপাড়ায় জাতির পিতা বঙ্গবন্ধু শেখ মুজিবুর রহমানের মাজার জিয়ারত করেন এবং ফুল দিয়ে শ্রদ্ধা জানান।

 এ সময় অন‍্যান‍্যের মধ‍্যে মন্ত্রণালয়ের সচিব মোহাম্মদ মেজবাহ চৌধুরী উপস্থিত ছিলেন।

#

জাহাঙ্গীর/নাইচ/সঞ্জীব/রেজাউল/২০২১/১৮৪২ ঘণ্টা

তথ্যবিবরণী নম্বর : ১২১৮

**মোংলা বন্দরে ৯ দশমিক ৫ থেকে ১০ মিটার**

**ড্রাফটের জাহাজ হ্যান্ডেল করার লক্ষ্যে ইনার বারে ড্রেজিং শুরু**

 **-- নৌপরিবহন প্রতিমন্ত্রী**

মোংলা (বাগেরহাট), ২৮ ফাল্গুন (১৩ মার্চ) :

 মোংলা বন্দরের জেটিতে স্বাভাবিক জোয়ারের সহায়তায় ৯ দশমিক ৫ থেকে ১০ মিটার ড্রাফটের জাহাজ হ্যান্ডেল করার লক্ষ্যে আজ মোংলা বন্দর চ্যানেলের ইনার বারে ড্রেজিং কাজ শুরু হয়েছে।

 নৌপরিবহন প্রতিমন্ত্রী খালিদ মাহ্‌মুদ চৌধুরী আজ মোংলা বন্দরের জয়মনিরগোল পয়েন্টে ড্রেজিং কাজের উদ্বোধন করেন। এসময় অন্যান্যের মধ্যে খুলনা সিটি কর্পোরেশনের মেয়র তালুকদার আব্দুল খালেক, পরিবেশ, বন ও জলবায়ু বিষয়ক উপমন্ত্রী হাবিবুন নাহার, মন্ত্রণালয়ের সচিব মোহাম্মদ মেজবাহ্ উদ্দিন চৌধুরী, মোংলা বন্দর কর্তৃপক্ষের চেয়ারম্যান রিয়ার এডমিরাল মোহাম্মদ মুসা এবং প্রকল্প পরিচালক শেখ শওকত আলী উপস্থিত ছিলেন ।

 ইনার বারে ড্রেজিং প্রকল্পের জন্য ব্যয় হবে ৭৯৪ কোটি টাকা। ২০২২ সালের জুনের মধ্যে ড্রেজিংয়ের কাজ শেষ হবে। ইনার বারে ২১৬ দশমিক শূন্য ৯ লাখ ঘন মিটার ড্রেজিং করা হবে।

 চীনের প্রতিষ্ঠান জিয়ানসু হাইহং কন্সট্রাকশন ইঞ্জিনিয়ারিং কোম্পানি লিমিটেড এবং চায়না সিভিল ইঞ্জিনিয়ারিং কন্সট্রাকশন কর্পোরেশন যৌথভাবে ড্রেজিং কাজটি করবে।

 প্রতিমন্ত্রী বলেন, ২০০৯ সালে প্রধানমন্ত্রী শেখ হাসিনার নেতৃত্বে সরকার ক্ষমতায় আসার পর বন্দরের কার্গো হ্যান্ডলিং যন্ত্রপাতিসহ অবকাঠামো উন্নয়ন এবং ড্রেজিং করার জন্য নির্দেশনা প্রদান করেন। প্রধানমন্ত্রীর নির্দেশনা অনুসারে বন্দরের বিভিন্ন প্রকার হ্যান্ডলিং ইকুইপমেন্ট সংগ্রহ, অবকাঠামোর উন্নয়ন এবং ড্রেজিং করার জন্য নানাবিধ প্রকল্প গ্রহণ করা হয়। এরই ধারাবাহিকতায় প্রায় ৭০০ কোটি টাকা ব্যয় করে মোংলা বন্দরের আউটার বারে ড্রেজিং করা হয়েছে। আউটার বারে ড্রেজিংয়ের ফলে বন্দরের এ্যাংকোরেজ এলাকা পর্যন্ত ১০ মিটার ড্রাফটের জাহাজ অনায়াসে আসতে পারবে। ইতোমধ্যে ৯ দশমিক ৫ মিটার ড্রাফটের জাহাজ আসা শুরু করেছে। এতে বন্দরে আগত জাহাজের সংখ্যা বৃদ্ধি বন্দরের রাজস্ব আয় বৃদ্ধি পাচ্ছে।  তিনি বলেন, ইনার বারে ড্রেজিং সমাপ্ত হওয়ার পর বন্দরে আগত জাহাজের টার্ন এ্যারাউন্ড টাইম কমে যাবে, পণ্য পরিবহন খরচ সাশ্রয় হবে। মোংলা বন্দরে জাহাজের সংখ্যা অনেকাংশে বৃদ্ধি পাবে, যা দক্ষিণ-পশ্চিমাঞ্চলের উন্নয়নসহ দেশের অর্থনীতিতে ব্যাপক ভূমিকা রাখবে। মোংলা বন্দর ব‍্যবসা বাণিজ‍্যের ক্ষেত্রে বিরাট ভূমিকা রাখবে। যা বর্তমান সরকারের ২০৪১ সালের মধ্যে উন্নত দেশ গড়ার পরিকল্পনা বাস্তবায়নে সহায়ক হবে।

 খালিদ মাহ্‌মুদ চৌধুরী বলেন, মোংলা বন্দর সম্প্রসারণের জন্য ভারতীয় ঋণের আওতায় প্রায় ৬ হাজার কোটি টাকার প্রকল্প গ্রহণ করা হয়েছে। বাংলাদেশ স্বল্পোন্নত দেশ থেকে উত্তরণের জন‍্য জাতিসংঘের চূড়ান্ত স্বীকৃতি লাভ করেছে; যা অহংকার ও গর্বের।

 বর্তমানে চট্টগ্রাম বন্দরেও সর্বোচ্চ ৯ দশমিক ৫০ মিটার ড্রাফটের জাহাজ হ্যান্ডেল করা হচ্ছে। সে বিবেচনায় এই ড্রেজিং করা হলে মোংলা বন্দরেও সর্বোচ্চ ৯ দশমিক ৫০ মিটার ড্রাফটের জাহাজ হ্যান্ডেল করা সম্ভব হবে। চট্টগ্রাম বন্দর ও মোংলা বন্দরের ড্রাফটের কোন পার্থক্য থাকবে না এবং মোংলা বন্দর চট্টগ্রাম বন্দরের উপযুক্ত বিকল্প বন্দরে পরিণত হবে।

#

জাহাঙ্গীর/নাইচ/সঞ্জীব/রেজাউল/২০২১/১৮১০ ঘণ্টা

তথ্যবিবরণী নম্বর : ১২১৭

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ২৮ ফাল্গুন (১৩ মার্চ) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৬ হাজার ২০৬ জনের নমুনা পরীক্ষা করে এক হাজার ১৪ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৫ লাখ ৫৬ হাজার ২৩৬ জন।

 গত ২৪ ঘণ্টায় ১২জন-সহ এ পর্যন্ত ৮ হাজার ৫২৭ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৫ লাখ ১০ হাজার ৩১০ জন।

#

দলিল/নাইচ/সঞ্জীব/রেজাউল/২০২১/১৭৪৮ ঘণ্টা

তথ্যবিবরণী নম্বর : ১২১৬

**বিতরণ ব্যবস্থা আধুনিকায়নের চলমান প্রকল্পগুলোর বাস্তবায়নে নিরবচ্ছিন্ন বিদ্যুৎ নিশ্চিত করবে**

 **--বিদ্যুৎ প্রতিমন্ত্রী**

ঢাকা, ২৮ ফাল্গুন (১৩ মার্চ) :

 বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, বিতরণ ব্যবস্থা আধুনিকায়নের চলমান প্রকল্পগুলোর বাস্তবায়নে নিরবচ্ছিন্ন বিদ্যুৎ নিশ্চিত করবে। উন্নত বিশ্বের বিতরণ ব্যবস্থার মতোই বাংলাদেশের বিদ্যুৎ বিতরণ ব্যবস্থা হতে যাচ্ছে। যার মূল লক্ষ্যই হবে গ্রাহক সেবা বৃদ্ধি।

 বিদ্যুৎ প্রতিমন্ত্রী আজ অনলাইনে ফোরাম ফর এনার্জি রিপোর্টার্স, বাংলাদেশ (এফইআরবি) আয়োজিত ‘রাজধানীতে নিরবচ্ছিন্ন বিদ্যুৎ সরবরাহে ভূ-গর্ভস্থ বিতরণ লাইন’ শীর্ষক ওয়েবিনারে প্রধান অতিথির বক্তব্যে এসব কথা বলেন। তিনি বলেন, স্ক্যাডা, ইআরপি, স্মার্ট গ্রিড, স্মার্ট মিটার, জিআইএস ম্যাপিং, আন্ডারগ্রাউন্ড ক্যাবলি, আন্ডারগ্রাউন্ড সাবস্টেশন, প্রি-পেইড মিটারিং ব্যবস্থা, মোবাইল ফোন ও ইন্টারনেট এর মাধ্যমে বিদ্যুৎ বিল পরিশোধ, অন-লাইনের মাধ্যমে নতুন সংযোগ, ‘নেট মিটারিং গাইডলাইন’ ইত্যাদির মাধ্যমে বিদ্যুৎ খাতকে ডিজিটালাইজড করার প্রক্রিয়া চলমান রয়েছে। স্মার্ট প্রি-পেইড মিটার গ্রাহকদের বিলিং সংক্রান্ত অভিযোগ থেকে রক্ষা করে সাশ্রয়ী হতে সহায়তা করবে। ছয় হাজার কোটি টাকা বিদ্যুৎ বিল এবং নয় হাজার কোটি টাকা গ্যাসের বিল বকেয়ার কথা উল্লেখ করে তিনি বলেন, গ্রাহকদেরও দায়িত্বশীল হয়ে সরকারকে সহযোগিতা করতে হবে। জনবান্ধব বিদ্যুৎ খাত করতে ফোরাম ফর এনার্জি রিপোর্টার্স, বাংলাদেশ (এফইআরবি)কে বিদ্যুৎ ও জ্বালানি সংক্রান্ত ভালো কাজের প্রচার বৃদ্ধি করা প্রয়োজন। এতে সংশ্লিষ্টরা আরো ভালো কাজ করতে উৎসাহিত হবে।

 অনুষ্ঠানে মূল প্রবন্ধ উপস্থাপন করেন ডিপিডিসির ব্যবস্থাপনা পরিচালক বিকাশ দেওয়ান ও ডেসকোর ব্যবস্থাপনা পরিচালক মোঃ কাওসার আমীর আলী। মূল প্রবন্ধে ডিপিডিসি ও ডেসকোর চলমান প্রকল্প, বিদ্যমান সমস্যা, সম্ভাবনা ও চ্যালেঞ্জ নিয়ে আলোচনা হয়।

 ফোরাম ফর এনার্জি রিপোর্টার্স, বাংলাদেশ (এফইআরবি)’র চেয়ারম্যান অরুণ কর্মকারের সভাপতিত্বে ও এফইআরবি’র নির্বাহী পরিচালক শামীম জাহাঙ্গীরের ভার্চুয়াল অনুষ্ঠানে বুয়েটের অধ্যাপক জিয়াউর রহমান খান, বিকেএমইএ-এর প্রথম সহসভাপতি মাহাম্মদ হাতেম, বাংলাদেশ দোকান মালিক সমিতির সভাপতি মোঃ হেলাল উদ্দিন সংযুক্ত থেকে বক্তব্য রাখেন।

#

আসলাম/নাইচ/সঞ্জীব/রেজাউল/২০২১/১৭৫৭ ঘণ্টা

তথ্যবিবরণী নম্বর : ১২১৫

**পতিত জমি চাষের আওতায় আনতে ৪৩৮ কোটি টাকার প্রকল্প নেয়া হয়েছে**

 **-- কৃষিমন্ত্রী**

ঢাকা, ২৮ ফাল্গুন (১৩ মার্চ) :

 কৃষিমন্ত্রী ড. মোঃ আব্দুর রাজ্জাক বলেছেন, প্রধানমন্ত্রী শেখ হাসিনা কৃষিবান্ধব ও কৃষকদরদী। তাঁর নেতৃত্বে সরকার কৃষিকে সর্বোচ্চ গুরুত্ব দিয়ে নিরলস কাজ করছে। করোনা পরিস্থিতিতে খাদ্যসংকট মোকাবিলায় প্রধানমন্ত্রীর নির্দেশনানুয়ায়ী প্রতি ইঞ্চি জমিকে চাষের আওতায় আনতে সম্প্রতি ৪৩৮ কোটি টাকার প্রকল্প নেয়া হয়েছে। এর মাধ্যমে বাড়ির আঙিনায় ও পতিত জমিতে পারিবারিক পুষ্টিবাগান স্থাপন করা হবে। ফলে খাদ্য উৎপাদন আরও বৃদ্ধি হবে।

কৃষিমন্ত্রী আজ ঢাকায় বঙ্গবন্ধু আন্তর্জাতিক সম্মেলন কেন্দ্রে বাংলাদেশ কৃষি উন্নয়ন কর্পোরেশন (বিএডিসি) কৃষিবিদ সমিতির বার্ষিক সাধারণ সভার উদ্বোধন অনুষ্ঠানে প্রধান অতিথির বক্তৃতায় এসব কথা বলেন।

নতুন জাতের ফসলের বীজের উৎপাদন ও বিতরণে আরও শক্তিশালী ভূমিকা রাখতে বিএডিসির কর্মকর্তাদের আহ্বান জানিয়ে কৃষিমন্ত্রী বলেন, দেশে বীজ, সার, সেচসহ কৃষি উপকরণের প্রাপ্তি ও বিতরণে বিএডিসির গুরুত্বপূর্ণ ভূমিকা রয়েছে। আমাদের গবেষক ও বিজ্ঞানীরা ইতোমধ্যে ফসলের অনেক উন্নত জাত ও প্রযুক্তি উদ্ভাবন করেছেন। দ্রুত এসব জাতের বীজের উৎপাদন ও কৃষক পর্যায়ে বিতরণ করতে হবে। দেশ খাদ্যে স্বয়ংসম্পূর্ণ হয়েছে; এখন নিরাপদ ও পুষ্টিসম্মত খাদ্যের নিশ্চয়তা দিতে কাজ করছে সরকার। সেটি অর্জন করতে হলে কৃষিবিদদেরকে আরও কঠোর ও শক্তিশালী ভূমিকা পালন করতে হবে।

'দেশে ৫ লাখ ভারতীয় বিনা পাসপোর্টে কাজ করে' - গণস্বাস্থ্য কেন্দ্রের প্রতিষ্ঠাতা ডা. জাফরুল্লাহ চৌধুরীর সাম্প্রতিক এই মন্তব্যের কড়া সমালোচনা করে আওয়ামী লীগের প্রেসিডিয়াম সদস্য ও কৃষিমন্ত্রী ড. রাজ্জাক বলেন, ডা. জাফরুল্লাহ নিজেকে সুশীল সমাজের প্রতিনিধি ও বুদ্ধিজীবী বলে দাবি করেন- আমি সেটাকে সম্মান করি। কিন্তু তিনি যখন বলেন, ‘দেশে ৫ লাখ ভারতীয় বিনা পাসপোর্টে কাজ করে’-এই তথ্য তিনি কোথায় পেলেন? কোন তথ্যের ভিত্তিতে তিনি এ মন্তব্য করেছেন? এটি একটি বিভ্রান্তকর তথ্য। তিনি জাতিকে বিভ্রান্ত করতে  এসব কথা বলছেন। মন্ত্রী বলেন, ১৯৪৭ সাল থেকে পাকিস্তানিরা এ ধরনের বিভ্রান্তিকর তথ্য দিয়ে ও ধর্মীয় অনুভূতিকে কাজে লাগিয়ে বাংলাদেশকে ২৩ বছর শোষণ করেছিল। দেশের একদল বুদ্ধিজীবী, রাজাকার, আলবদর ও স্বাধীনতাবিরোধী শক্তি মুক্তিযুদ্ধের সময় ‘ভারত বাংলাদেশ দখল করে ফেলবে’-এমন মিথ্যাচার ও জুজুর ভয় দেখিয়ে মুক্তিযুদ্ধের বিরোধিতা করেছিল। সেই একই গোষ্ঠী, স্বাধীনতাবিরোধী শক্তি, পাকিস্তানের এ দেশীয় দোসর ও সহযোগীরা বিভ্রান্তমূলক ও ভিত্তিহীন তথ্য দিয়ে, মিথ্যাচার করে জাতিকে এখনও বিভ্রান্ত করার চেষ্টা করছে।

মন্ত্রী আরও বলেন, আপনাদের অনেকেই প্রকল্পের পরিচালক (পিডি), প্রকল্ল উপপরিচালক বা পছন্দমতো পদে পদায়ন ও বদলির জন্য নানাভাবে তদবির করেন। এটি কোনো মতেই কাম্য নয়।

অনুষ্ঠানে বিশেষ অতিথি ছিলেন বিমান বাংলাদেশ এয়ারলাইন্সের চেয়ারম্যান ও প্রধানমন্ত্রীর কার্যালয়ের সাবেক সিনিয়র সচিব সাজ্জাদুল হাসান, কৃষি মন্ত্রণালয়ের সিনিয়র সচিব মোঃ মেসবাহুল ইসলাম, বিএডিসির চেয়ারম্যান ড. অমিতাভ সরকার ও অর্থ মন্ত্রণালয়ের অতিরিক্ত সচিব ড. মোঃ নজরুল ইসলাম। বিএডিসি কৃষিবিদ সমিতির সভাপতি রিপন কুমার মণ্ডলের সভাপতিত্বে অন্যান্যের মধ্যে আরও বক্তব্য রাখেন সমিতির সাধারণ সম্পাদক প্রদীপ চন্দ্র দে ও সাংগঠনিক সম্পাদক সঞ্জয় রায়। বীজ ও সার ব্যবস্থাপনায় বিএডিসির কৃষিবিদদের ভূমিকার ওপর মূল প্রবন্ধ উপস্থাপন করেন মোঃ আজিম উদ্দিন। সাধারণ সভায় সারা দেশে কর্মরত বিএডিসির কৃষিবিদ কর্মকর্তারা উপস্থিত ছিলেন।

#

কামরুল/নাইচ/সঞ্জীব/রেজাউল/২০২১/১৭৪৬ ঘণ্টা

তথ্যবিবরণী নম্বর : ১২১৪

**সমন্বিত যোগাযোগ ব্যবস্থা গড়ে তুলতে রেলকে ঢেলে সাজানো হচ্ছে**

 **-রেলপথ মন্ত্রী**

রাজশাহী, ২৮ ফাল্গুন (১৩ মার্চ) :

 রেলপথ মন্ত্রী মোঃ নূরুল ইসলাম সুজন বলেছেন, উন্নয়নের মূল চাবিকাঠি যোগাযোগ-ব্যবস্থার উন্নয়ন আর সমন্বিত যোগাযোগ-ব্যবস্থাছাড়া উন্নয়ন সম্ভব না। বাংলাদেশে সমন্বিত যোগাযোগ-ব্যবস্থা গড়ে তুলতে রেলকে অধিক গুরুত্ব দিয়ে কাজ করা হচ্ছে।

 মন্ত্রী আজ রাজশাহী বাংলাদেশ রেলওয়ের পশ্চিমাঞ্চলের স্টেশন এবং অপারেশন কর্মকান্ডের সাথে জড়িত বিভিন্ন-পর্যায়ের কর্মকর্তা-কর্মচারীদের জন্য ‘আদর্শ রেলওয়ে স্টেশন ও যাত্রীসেবার মানোন্নয়নে পারস্পরিক শিখন ও ওয়াস’ বিষয়ক কর্মশালার উদ্বোধনীতে এসব কথা বলেন।

 রেলমন্ত্রী বলেন, অন্যান্য দেশের রেলওয়ে ব্যবস্থাপনার অভিজ্ঞতাকে কাজে লাগিয়ে সরকার উন্নত প্রযুক্তি ব্যবহারের মাধ্যমে রেলব্যবস্থার সার্বিক উন্নয়নে চেষ্টা করে যাচ্ছে। অন্যদেশে রেল মানুষের জীবনযাত্রায় অনেকভাবে প্রভাব বিস্তার করছে। আমাদের দেশেও রেলকেন্দ্রিক অনেকের জীবনব্যবস্থা চালু আছে। এ বছরের মধ্যে ৫০টি স্টেশনকে সংস্কার ও আধুনিক করা হবে। প্রধানমন্ত্রী রেলকে অধিক গুরুত্ব দিয়ে আলাদা মন্ত্রণালয় করে দিয়েছেন, প্রতিটি জেলায় রেলসংযোগ দেয়ার উদ্যোগ গ্রহণ করা হয়েছে। বিভিন্ন সমুদ্রবন্দরের সাথে রেলসংযোগ প্রকল্প হাতে নেয়া হয়েছে। প্রতিবেশি ভারতের সাথে কয়েকটি আন্তঃসংযোগ খুলে দেয়া হয়েছে বলেও তিনি উল্লেখ করেন।

 তিনি বিভিন্ন প্রকল্পের কথা উল্লেখ করে বলেন, মার্কিন যুক্তরাষ্ট্র থেকে ৪০টি লোকোমোটিভ আনা হবে, দক্ষিণ কোরিয়া থেকে ইতোমধ্যে ১০টি বাংলাদেশে পৌঁছেছে। এভাবেই রেলকে ঢেলে সাজানোর জন্য বহুমুখী কার্যক্রম হাতে নেয়া হয়েছে।

 বাংলাদেশ রেলওয়ের মহাপরিচালক ধীরেন্দ্র নাথ মজুমদারের সভাপতিত্বে কর্মশালায় রেলপথ সচিব
মোঃ সেলিম রেজা, রেলওয়ে অতিরিক্ত মহাপরিচালক অপারেশন সরদার শাহাদত আলী, রেলওয়ের পশ্চিমাঞ্চলের মহাব্যবস্থাপক মিহির কান্তি গুহ এবং ওয়াটার এইড বাংলাদেশ এর কান্ট্রি ডিরেক্টর হাসিন জাহান বক্তব্য রাখেন।

#

শরিফুল/শাহ আলম/জুলফিকার/রেজ্জাকুল/শামীম/২০২১/১৫৪৯ ঘণ্টা

তথ্যবিবরণী নম্বর : ১২১৩

**আগামীকাল জাতীয় চাঁদ দেখা কমিটির সভা**

**ঢাকা, ২৮ ফাল্গুন (১৩ মার্চ):**

 **১৪৪**২ **হিজরি সনের পবিত্র শাবান-মাসের চাঁদ দেখার সংবাদ-পর্যালোচনা, পবিত্র শবেবরাত এর তারিখনির্ধারণ এবং এবিষয়ে সিদ্ধান্তগ্রহণের লক্ষ্যে আগামীকাল ১৪ মার্চ (রোববার) সন্ধ্যা সাড়ে ৬ টায়** ইসলামিক ফাউন্ডেশনের (**বায়তুল মুকাররম) সভাকক্ষে জাতীয় চাঁদ দেখা কমিটির একসভা অনুষ্ঠিত হবে। সভায় সভাপতিত্ব করবেন ধর্ম বিষয়ক প্রতিমন্ত্রী মোঃ ফরিদুল হক খান।**

 **বাংলাদেশের আকাশে কোথাও পবিত্র** শাবান-**মাসের চাঁদ দেখা গেলে ৯৫৫৯৪৯৩, ৯৫৫৫৯৪৭, ৯৫৫৬৪০৭ ও ৯৫৫৮৩৩৭ টেলিফোন এবং ৯৫৬৩৩৯৭ ও ৯৫৫৫৯৫১ ফ্যাক্স-নম্বরে অথবা সংশ্লিষ্ট জেলার জেলা প্রশাসক অথবা উপজেলা নির্বাহী অফিসারকে জানানোর জন্য অনুরোধ জানানো হলো।**

#

শারমীন/শাহ আলম/জুলফিকার/রেজ্জাকুল/মাসুম/২০২১/১১০০ ঘণ্টা

তথ্যবিবরণী নম্বর : ১২১২

**সন্ত্রাসমুক্ত বিশ্বের জন্য বৃহত্তর আন্তর্জাতিক সংহতির প্রয়োজন**

 **-রাষ্ট্রদূত রাবাব ফাতিমা**

নিউইয়র্ক, (১৩ মার্চ):

 জাতিসংঘে নিযুক্ত বাংলাদেশের স্থায়ী প্রতিনিধি রাষ্ট্রদূত রাবাব ফাতিমা বলেছেন, আন্তর্জাতিক শান্তি ও নিরাপত্তার জন্য সন্ত্রাসবাদ একটি বড় হুমকি এবং এটি ২০৩০ উন্নয়ন এজেন্ডা অর্জনের ক্ষেত্রে অন্তরায়। যেকোনো ধরণের সন্ত্রাসবাদের বিরুদ্ধে লড়াই করতে আমাদের প্রয়োজন আন্তর্জাতিক সংহতি ও সকল স্তরে একতাবদ্ধ প্রচেষ্টা ।

 তিনি আজ সাধারণ পরিষদে অনুষ্ঠিত জাতিসংঘের বৈশ্বিক সন্ত্রাসদমন কৌশলের উচ্চপর্যায়ের প্লেনারি- সভায় বক্তৃতাকালে একথা বলেন ।

 উল্লেখ্য, সম্মিলিত প্রচেষ্টার মাধ্যমে সদস্যদেশসমূহকে সন্ত্রাসবাদের বিরুদ্ধে লড়াইয়ে সহায়তার লক্ষ্যে ২০০৬ সালে জাতিসংঘ বৈশ্বিক সন্ত্রাসদমনের কৌশল গ্রহণ করে। বর্তমানে কৌশলটির ৭ম দ্বিবার্ষিক রিভিউ চলমান রয়েছে, যা ২০২১ সালের জুন মাসের মধ্যে শেষ হবে।

 জাতিসংঘের বৈশ্বিক সন্ত্রাসদমন কৌশল বাস্তবায়নে কোভিড-১৯ এর প্রভাববিষয়ক মহাসচিবের প্রতিবেদনটিকে স্বাগত জানিয়ে রাষ্ট্রদূত ফাতিমা কোভিড-১৯ এর কারণে সৃষ্ট ইনফোডেমিক, ঘৃণাত্বক বক্তব্য ও জাতিগত বিদ্বেষের মতো সন্ত্রাসবাদের নব্যধারার প্রতি বিশেষ মনোযোগ দেয়ার ওপর জোর দেন।

 জাতিসংঘের বৈশ্বিক সন্ত্রাসদমন কৌশলের বাস্তবায়ন এগিয়ে নিতে সন্ত্রাসী কর্মকাণ্ডে অর্থায়ন, প্রতিরোধ ও নির্মূলে সদস্যদেশসমূহকে প্রয়োজনীয় সর্বাত্নক প্রচেষ্টা গ্রহণ করা উচিত বলে উল্লেখ করেন তিনি। সন্ত্রাসের বিরুদ্ধে লড়াইয়ে বাংলাদেশসহ অন্যান্য উন্নয়নশীল দেশগুলো সক্ষমতানির্মাণ ও প্রযুক্তিক্ষেত্রে জাতিসংঘের যথোপযুক্ত সহায়তা পাবে বলেও তিনি আশাবাদ ব্যক্ত করেন।

#

ফাতিমা/শাহ আলম/জুলফিকার/রেজ্জাকুল/মাসুম/২০২১/১০৩০ ঘণ্টা

তথ্যবিবরণী নম্বর : ১২১১

**আলবেনিয়ার রাষ্ট্রপতির কাছে বাংলাদেশের রাষ্ট্রদূতের পরিচয়পত্র পেশ**

আলবেনিয়া, ১৩ মার্চ :

আলবেনিয়ার রাজধানী তিরানায় প্রেসিডেন্সি ভবনে রাষ্ট্রপতি ইলির মেতার কাছে গতকাল অনাবাসী রাষ্ট্রদূত হিসেবে বাংলাদেশের নবনিযুক্ত রাষ্ট্রদূত আসুদ আহ্‌মদ পরিচয়পত্র পেশ করেন।

এসময় রাষ্ট্রদূত আলবেনিয়া সরকারের সার্বিক সমর্থন প্রত্যাশা করেন। তিনি বাংলাদেশ ও আলবেনিয়ার মধ্যে বিদ্যমান ভ্রাতৃপ্রতিম সম্পর্কের কথা উল্লেখ করে পারস্পরিক সহযোগিতার নতুনক্ষেত্র চিহ্নিতকরণে দ্বিপাক্ষিক সম্পর্কন্নোয়নে প্রতিশ্রুতি ব্যক্ত করেন।

প্রধানমন্ত্রী শেখ হাসিনার গতিশীল নেতৃত্বে বাংলাদেশের উন্নয়ন বিশেষত অর্থনৈতিক প্রবৃদ্ধি এবং বিভিন্ন আর্থ-সামাজিক সূচকে ক্রমাগত ঊর্ধ্বমুখী অগ্রগতির কথা উল্লেখ করে বাংলাদেশের রাষ্ট্রদূত আলবেনিয়ার রাষ্ট্রপতিকে দু’দেশের সম্ভাবনাময় খাত হিসেবে তথ্যপ্রযুক্তি, জাহাজ নির্মাণ, পর্যটন, পোশাকশিল্প ও জ্বালানিসহ অন্যান্য খাত সম্পর্কে অবহিত করেন। বাংলাদেশ সরকারের ব্যবসা ও বিনিয়োগ-বান্ধব নীতিমালা এবং বিভিন্ন সুযোগ-সুবিধা ও প্রণোদনা সম্পর্কে অবহিত করে বাংলাদেশের সাথে বাণিজ্য ও বিনিয়োগে আলবেনিয়ার ব্যবসায়ীদের উৎসাহিত করার অনুরোধ জানান।

মিয়ানমারের রাখাইন প্রদেশ থেকে গণহত্যার মুখে জোরপূর্বক বাস্তুচ্যুত ১১ লাখ রোহিঙ্গা ৪ বছর ধরে বাংলাদেশে আশ্রয় দিয়ে মানবিকতার যে অনন্য নিদর্শন বাংলাদেশ স্থাপন করেছে, সে বিষয়টি উল্লেখ করে বাংলাদেশের রাষ্ট্রদূত মিয়ানমারের নাগরিকদের স্বদেশে ফেরত নেয়ার বিষয়ে আলবেনিয়া সরকারের সহযোগিতা কামনা করেন। এ প্রসঙ্গে তিনি জাতিসংঘ এবং ওআইসিসহ বিভিন্ন আন্তর্জাতিক ফোরামে আলবেনিয়ার সক্রিয় সহযোগিতা ও সমর্থনের জন্য ধন্যবাদ জানান।

আলবেনিয়ার রাষ্ট্রপতি বাংলাদেশকে ভূ-রাজনৈতিক ও অর্থনৈতিকভাবে বৈশ্বিক অঙ্গনে গুরুত্বপূর্ণ ও সক্রিয় রাষ্ট্র হিসেবে অভিহিত করে দু’দেশের সম্পর্ক জোরদারের ওপর গুরুত্বারোপ করেন। তিনি কসোভোকে স্বীকৃতিদানের জন্য বাংলাদেশ সরকারকে আন্তরিক ধন্যবাদ জানান এবং ভবিষ্যতে এ সমর্থন অব্যাহত থাকবে বলে আশা প্রকাশ করেন। তিনি আগামী দিনগুলোতে দ্বিপাক্ষিক বাণিজ্যসম্পর্ক জোরদার হবে বলে আশা প্রকাশ করেন। তিনি, রোহিঙ্গাদের প্রতি অমানবিক আচরনের বিরুদ্ধে আলবেনিয়া সবসময় সোচ্চার ছিল এবং ভবিষ্যতেও থাকবে এবং জাতিসংঘ ও ওআইসিসহ বিভিন্ন আন্তর্জাতিক ফোরোমে এ বিষয়ে গৃহীত পদক্ষেপের প্রতি সক্রিয় সমর্থনের আশ্বাস দেন।

#

শাহ আলম/জুলফিকার/রেজ্জাকুল/শামীম/২০২১/১২০৯ ঘণ্টা